
Abstract
Constituţiile statelor membre ale Uniunii Europene conţin, fără excepţie, dispoziţii referitoare la apărarea naţională, aceasta reprezentând unul dintre pilonii existenţei statului suveran, unitar şi independent. Existenţa consiliilor supreme de apărare este menţionată în unele constituţii, organizarea şi funcţionarea lor, precum şi raporturile dintre acestea şi Executiv sunt reglementate prin legi organice.
În Statele Unite ale Americii, Consiliul Naţional de Securitate
 este principalul forum prezidenţial în analiza strategiilor de securitate naţională, în realizarea politicii externe şi în coordonarea altor agenţii guvernamentale cu atribuţii în domeniu. Consiliul a fost înfiinţat prin Legea naţională privind securitatea din anul 1947, lege modificată şi completată ulterior prin amendamentele din 1949, pe baza cărora Consiliul Naţional de Securitate a fost integrat în Biroului Executiv al Preşedintelui SUA.

AUSTRIA

Art.9a (1) Austria are organizat un sistem de apărare naţională. Rolul său este de a păstra independenţa, integritatea şi unitatea teritoriului federaţiei şi, în special, de a apăra şi menţine o permanentă stare de neutralitate. În acest sens, prevederile constituţionale, precum şi libertăţile democratice ale cetăţenilor reprezintă garanţiile siguranţei şi apărării împotriva oricărui atac exterior.
(2) Apărarea naţională se referă la apărarea militară, intelectuală, civilă şi economică a ţării.

(3) Fiecare cetăţean austriac de sex masculin are obligaţia de a efectua serviciul militar. Persoanele care refuză din motive de conştiinţă sau sunt scutite de acest serviciu, au obligaţia de a presta un serviciu alternativ (în folosul comunităţii). Detaliile sunt prevăzute în lege specială.

(4) Femeile de naţionalitate austriacă se pot înrola voluntar, ca soldaţi, în forţele armate austriece şi au dreptul de a încheia, tot voluntar, acest angajament.
BELGIA

Titlul VI – Despre forţele armate şi poliţie
Art.182 – Metodele de recrutare în rândul forţelor armate sunt reglementate prin lege. De asemenea, legea va reglementa promovarea, precum şi drepturile şi obligaţiile personalului militar.
Art.183 – Contingentul militar este votat anual. Legea specială de reglementare este valabilă doar un singur an, dacă nu este reînnoită.
Art.185 – Nicio trupă străină nu poate face parte din serviciile statului şi nu poate tranzita sau ocupa teritoriul statului, dacă nu este altfel prevăzut prin lege. 

Art.186 – Militarii nu pot fi privaţi de gradele, onorurile şi pensiile dobândite, decât într-o manieră prevăzută de lege.

BULGARIA

Art.9 (1) Forţele armate garantează suveranitatea, securitatea şi independenţa ţării şi apără integritatea sa teritorială.
(2) Activitatea forţelor armate ale ţării este reglementată prin lege.
Art.24 (1) Republica Bulgaria îşi stabileşte politica externă în concordanţă cu principiile şi normele dreptului internaţional. (2) Politica externă a Bulgariei are ca suprem obiectiv securitatea naţională şi independenţa ţării, bunăstarea şi apărarea drepturilor şi libertăţilor cetăţenilor bulgari, precum şi promovarea ordinii juridice internaţionale.

CEHIA

Art. 11 – Teritoriul Republicii Cehe este o entitate indivizibilă; frontierele sale nu pot fi modificate decât prin act constituţional. 
Art.43 – (1) Parlamentul declară starea de război, dacă ţara este atacată sau dacă obligaţiile contractuale internaţionale privind apărarea comună nu sunt îndeplinite. 
(2) Parlamentul decide în privinţa participării Cehiei la sistemele de apărare din cadrul organizaţiilor internaţionale al căror membru este. 
(3) Parlamentul aprobă trimiterea de forţe armate în afara teritoriului, precum şi prezenţa unor forţe armate străine pe teritoriul ţării, dacă decizia nu aparţine Guvernului, potrivit legii. 
(4) Guvernul decide trimiterea de forţe armate în afara teritoriului ţării sau prezenţa unor forţe armate străine pe teritoriul ţării, în următoarele circumstanţe: a) în îndeplinirea obligaţiilor contractuale internaţionale privind apărarea comună împotriva agresiunilor; b) în cazul participării la operaţiuni pe timp de pace în urma deciziilor organizaţiilor internaţionale din care Cehia face parte; c) participarea la operaţiuni de salvare în cazul dezastrelor naturale, industriale şi ecologice.

(5) Guvernul decide, de asemenea, în ceea ce priveşte: a) tranzitarea sau survolarea de către trupe militare străine a teritoriului Cehiei; b) participarea forţelor militare cehe la exerciţii militare în afara teritoriului ţării, precum şi participarea forţelor militare străine la exerciţii pe teritoriul Cehiei.

(6) Guvernul va informa neîntârziat ambele Camere al Parlamentului asupra deciziilor de la par.(4) şi (5). Parlamentul poate respinge o astfel de decizie a Guvernului printr-o rezoluţie adoptată de cel puţin una dintre Camere cu votul majoritatăţii absolute a membrilor săi.
Art.63 - c) Preşedintele ţării este comandantul suprem al forţelor armate.

CIPRU

Art.129 – Republica Cipru are o armată formată din 2000 de membri, dintre care 60% sunt greci şi 40% sunt turci. Serviciul militar nu este obligatoriu, dar poate fi instituit ca atare prin ordin comun al Preşedintelui şi Vice-preşedintelui ţării.
Art.131 – Comandanţii armatei, poliţiei şi jandarmeriei, precum şi adjuncţii acestora, sunt numiţi prin ordin comun al Preşedintelui şi Vicepreşedintelui ţării. Acolo unde comandantul armatei, poliţiei sau jandarmeriei aparţin unei comunităţi, atunci adjunctul va aparţine celelilalte comunităţi.
Art.132 – Forţele armate care staţionează în acele teritorii în care populaţia unei comunităţi este dominantă, aparţin acelei comunităţi.
Art.185 – Teritoriul Republicii este unitar şi indivizibil. Este exclusă orice alipire parţială sau integrală a teritoriului statului la teritoriul altui stat, ca şi independenţa separatistă.
DANEMARCA

Secţiunea 19 – 2. Cu excepţia apărării Regatului împotriva agresiunilor armate, Regele nu poate folosi armata împotriva altui stat, fără acordul Parlamentului. Orice măsuri pe care le-ar putea lua Regele trebuie imediat înaintate spre aprobare Parlamentului. Dacă Parlamentul nu se află în sesiune, atunci va fi convocat imediat. 3. Parlamentul alege o comisie pentru politică externă, formată din membrii Folketing-ului. Guvernul va consulta această comisie înainte de a lua orice decizie majoră în planul politicii externe.
ESTONIA

Capitolul X – Apărarea naţională
Art.124 – Cetăţenii estonieni au datoria de a efectua stagiul militar, potrivit legii. Persoana care refuză să servească forţele armate din motive religioase sau morale are obligaţia de a presta un serviciu alternativ, potrivit legii. Persoanele aflate în efectuarea serviciului militar sau serviciului alternativ se bucură de toate drepturile, libertăţile şi îndatoririle constituţionale, dacă legea nu prevede altfel în scopul protejării unor interese specifice. Statutul juridic al acestor persoane este reglementat prin lege specială.
Art.125 – O persoană aflată în serviciul militar activ nu poate deţine o altă funcţie publică şi nu poate face parte din niciun partid politic.

Art.126 – Organizarea sistemului de apărare naţională este reglementată de Legea privind apărarea naţională pe timp de pace şi de Legea privind apărarea naţională în timp de război. 

Art.127 – Comandantul suprem al forţelor armate este Preşedintele Republicii. Consiliul de Apărare Naţională este un organism consultativ al Preşedintelui Republicii, iar membrii şi atribuţiile acestuia sunt reglementate prin lege. Consiliul şi organizaţiile de apărare sunt conduse de Comandantul forţelor armate pe timp de pace, respectiv de Comandantul forţelor armate pe timp de război. Aceştia sunt numiţi/demişi de Parlament, la propunerea Preşedintelui ţării.

Art.128 – Parlamentul poate, la propunerea Preşedintelui ţării, să declare stare de război, stare de mobilizare sau demobilizare şi să decidă asupra folosirii forţelor armate în scopul îndeplinirii obligaţiilor internaţionale. În cazul unei agresiuni împotriva Republicii Estonia, Preşedintele ţării va declara stare de război, va dispune mobilizarea şi va numi Comandatul forţelor armate, fără a mai aştepta rezoluţia Parlamentului.
Art.129 – În cazul ameninţării ordinii constituţionale a Estoniei, Parlamentul poate, la propunerea Preşedintelui ţării sau a Guvernului, să declare, cu votul majorităţii membrilor săi, stare de urgenţă pe întreg cuprinsul ţării, pentru o durată nu mai mare de 3 luni. Starea de urgenţă este reglementată prin lege specială.
Art.130 – În timpul stării de urgenţă sau al stării de război, drepturile persoanei pot fi restricţionate, putând să-i revină îndatoriri în interesul securităţii naţionale sau al ordinii publice, în condiţiile prevăzute de lege.

Art.131 – În timpul stării de urgenţă sau al stării de război, nu au loc alegeri pentru Parlament, Preşedinţie sau autorităţi ale guvernării locale. Mandatele acestora continuă până la încetarea stării de urgenţă sau de război, ori în maximum 3 luni de la încetarea acestor stări. În aceste cazuri, vor avea loc alegeri în termen de 3 luni de la încetarea stării de urgenţă sau de război.

FINLANDA

Capitolul 12 – Apărarea naţională

Secţiunea 127 – Fiecare cetăţean finlandez are obligaţia de a participa la sistemul de apărare a ţării, potrivit legii. Excepţiile de la obligativitatea efectuării stagiului militar sunt prevăzute în lege specială.
Secţiunea 128 – Preşedintele Republicii este comandantul forţelor armate ale ţării. La propunerea Guvernului, în situaţii de urgenţă, Preşedintele poate delega aceste prerogative altui cetăţean finlandez. Preşedintele numeşte ofiţerii armatei finlandeze.

Secţiunea 129 – La propunerea Guvernului, Preşedintele Republicii decide mobilizarea forţelor armate. Dacă Parlamentul nu se află în sesiune, atunci va fi convocat imediat.
FRANŢA

Art.5 – Preşedintele Republicii veghează la respectarea Constituţiei. Acesta asigură, prin arbitrajul său, buna funcţionare a autorităţilor statului ca şi continuitatea statului. El este garantul independenţei naţionale, al integrităţii teritoriale şi al respectării tratatelor.
Art.15 – Preşedintele Republicii este conducătorul forţelor armate. Acesta prezidează consiliile şi comitetele superioare de apărare naţională.

Art.21 – Primul ministru coordonează activitatea Guvernului. El este responsabil în domeniul apărării naţionale şi asigură punerea în aplicare a legilor. Primul ministru îl înlocuieşte pe Preşedinte, în caz de absenţă, în prezidarea consiliilor şi comitetelor superioare de apărare naţională.

Germania

Art.115a – Declararea stării de război
(1) Orice constatare privind atacarea teritoriului Germaniei de forţe armate străine sau privind o iminentă ameninţare cu un atac armat va fi făcută de Bundestag, cu acordul Bundesrat-ului. O astfel de constatare este făcută la solicitarea Guvernului federal, cu votul a 2/3 din numărul membrilor Bundestag-ului.
(2) Dacă situaţia necesită o acţiune imediată şi dacă obstacole insurmontabile fac imposibilă întrunirea Bundestag-ului în timp util sau nu poate delibera din lipsă de cvorum, această constatare se va face de către o comisie comună a Bundestag-ului şi Bundesrat-ului, cu votul a 2/3 din numărul membrilor care o compun.

(3) Potrivit art.82, constatarea este promulgată de Guvernul federal şi publicată în Gazeta Oficială federală. Dacă această promulgare nu se poate realiza în timpul dorit, atunci actul va fi publicat în Gazeta Oficială federală imediat ce va fi posibil.
(4) Dacă teritoriul federal face obiectul unei agresiuni armate, iar autorităţile federale competente sunt în imposibilitatea de a constata starea de război, potrivit alin.1, atunci această constatare se consideră că a fost făcută şi promulgată la data când a început agresiunea. Preşedintele federal va face cunoscută această dată imediat ce va fi posibil.
(5) În situaţia în care constatarea stării de război a fost promulgată şi teritoriul federal face obiectul unei agresiuni armate, preşedintele federal poate, cu aprobarea Bundestag-ului, să declare pe plan internaţional existenţa stării de război. În condiţiile prevăzute mai sus, comisia comună se substituie Bundestag-ului.
Art.115b – În momentul promulgării stării de război, cancelarul federal va deţine autoritatea de comandant al forţelor armate.

Art.115c – (1) În timpul stării de război, federaţia are competenţa legislativă chiar şi în domeniile relevante în care landurile au competenţă legislativă. Aceste legi trebuie să aibă şi aprobarea Bundesrat-ului.

(2) Dacă circumstanţele stării de război o impun, legile federale pot reglementa: 1. prevederi derogatorii în materia indemnizaţiilor pentru exproprieri; 2. măsuri derogatorii în cazul măsurilor privative de libertate.
(3) Dacă este necesar pentru a contracara o agresiune armată sau o ameninţare armată iminentă, o lege federală adoptată cu aprobarea Bundesrat-ului poate reglementa organizarea administraţiei şi a finanţelor federaţiei, sub rezerva de a salva, mai ales din punct de vedere financiar, landurile şi comunele.

Art.115d – Procedura legislativă a Federaţiei în timpul stării de război se exercită potrivit dispoziţiilor prezentei legi, prin derogare de la art.76-82. Proiectele de lege ale Guvernului federal, declarate urgente, sunt transmise Bundesrat-ului în acelaşi timp în care sunt depuse la Bundestag. Aceste proiecte vor fi dezbătute neîntârziat în şedinţă comună. Adoptarea definitivă a unei legi presupune aprobarea Bundesrat-ului, cu majoritatea voturilor membrilor acestuia. 
Art.115e – Dacă, în timpul stării de război, comisia comună constată cu majoritatea voturilor membrilor săi, că obstacole insurmontabile fac imposibilă întrunirea în timp util a Bundestag-ului sau că acesta nu poate delibera din lipsă de cvorum, aceasta se substituie Bundestag-ului şi exercită prerogativele lui. Constituţia nu poate fi modificată, suspendată sau abrogată, în tot sau în parte, prin lege adoptată de comisia comună.
Art.115f – (1) Guvernul federal poate, în timpul stării de război şi dacă circumstanţele impun: să mobilizeze trupe federale pentru apărarea graniţelor pe întreg teritoriul federal; să subordoneze nu numai administraţia federală, ci şi guvernele landurilor şi, dacă apreciază necesar, şi administraţiile landurilor, precum şi să delege această atribuţie membrilor guvernelor landurilor, desemnaţi în acest sens.
(2) Bundestag-ul, Bundesrat-ul şi comisia comună vor fi înştiinţate imediat asupra măsurilor luate, potrivit alin.1.

Art.115g -  Statutul şi exercitarea atribuţiilor Curţii Constituţionale federale şi ale judecătorilor acesteia nu pot fi încălcate. Legea privind Curtea Constituţională federală nu poate fi modificată de comisia comună, cu excepţia situaţiei în care, prin avizul Curţii Constituţionale, se consideră necesar pentru îndeplinirea atribuţiilor proprii. Până la adoptarea unei astfel de legi, Curtea poate să ia orice măsuri necesare bunei sale funcţionări. Deciziile Curţii care privesc intervenţiile de mai sus se adoptă cu votul majorităţii judecătorilor prezenţi.
Art.115h – (1) Legislatura Bundestag-ului sau a parlamentelor landurilor, care expiră în timpul stării de război, se încheie după 6 luni de la încetarea stării de război. Mandatul Preşedintelui federal care expiră în timpul stării de război, precum şi exercitarea prerogativelor prezidenţiale de către preşedintele Bundesrat-ului ca urmare a vacanţei funcţiei, se încheie după 9 luni de la încetarea stării de război. Mandatul unui judecător al Curţii Constituţionale federale, în aceleaşi condiţii, se încheie după 6 luni de la încetarea stării de război.
(2) Dacă se impune necesitatea alegerii unui nou cancelar federal de către comisia comună, acesta va fi ales cu votul majorităţii membrilor comisiei, pe baza propunerii preşedintelui federal. Comisia comună poate alege un succesor cu majoritatea a 2/3 din voturile membrilor săi. Pe durata stării de război, dizolvarea Bundestag-ului este exclusă.
Art.115i – Câtă vreme autorităţile federale competente sunt în imposibilitatea de a lua măsuri necesare şi dacă împrejurările impun o acţiune imediată în anumite teritorii, guvernele landurilor sau autorităţile desemnate de acestea sunt abilitate să ia măsurile prevăzute în art.115f.1. Orice măsuri luate în conformitate cu alin. 1 pot fi revocate în orice moment de guvernul federal, respectiv de guvernele landurilor.
Art.115k – Pe perioada aplicabilităţii lor, legile adoptate în baza dispoziţiilor art.115c,e,g, ca şi măsurile luate în virtutea acetor legi, au ca efect suspendarea oricăror dispoziţii contrare. Această prevedere nu se aplică dispoziţiilor care au fost adoptate anterior pe aceeaşi bază legală. Legile adoptate de comisia comună, ca şi măsurile luate în baza acestor legi devin caduce în cel mult 6 luni de la încetarea stării de război. Legile privind dispoziţii derogatorii la art.91a,b, 104a, 106, 107 rămân în vigoare până la, cel târziu, încheierea celui de-al doilea exerciţiu bugetar de la încetarea stării de război. După încetarea stării de război, aceste legi pot fi modificate prin lege federală, cu aprobarea Bundesrat-ului.

Art.115l – Bundestag-ul poate în orice moment, cu acordul Bundesrat-ului, să abroge legile adoptate de comisia comună. Bundesrat-ul poate solicita ca Bundestag-ul să decidă în acest sens. Orice alte măsuri luate de către comisia comună în scopul evitării pericolului vor fi înlăturate, dacă Bundestag-ul şi Bundesrat-ul decid astfel. Bundestag-ul poate în orice moment, cu acordul Bundesrat-ului, să declare încetarea stării de război, prin decizie care trebuie promulgată de Preşedintele federal. Bundesrat-ul poate solicita ca Bundestag-ul să decidă în acest sens. Încetarea stării de război trebuie declarată fără întârziere îndată ce sunt întrunite condiţiile necesare. Încheierea păcii se decide prin lege federală.
GRECIA

Art.45 – Preşedintele Republicii este comandantul suprem al forţelor armate naţionale; conducerea forţelor armate este realizată de către ministerul de resort din guvernul grec, potrivit legii. Preşedintele conferă grade şi ordine militare, potrivit legii.

Art.48 – 1. În caz de război sau de mobilizare împotriva unor pericole externe sau a unei ameninţări iminente a securităţii naţionale, ca şi în cazul unei lovituri de stat armate împotriva regimului democratic, Parlamentul, prin decizie adoptată la propunerea Guvernului, instaurează starea de asediu pe teritoriul ţării, în întregul său ori într-o anumită zonă, înfiinţează instanţe extraordinare şi suspendă anumite prevederi constituţionale. Preşedintele Republicii promulgă decizia Parlamentului. În decizie se specifică durata măsurilor impuse, care nu poate depăşi 15 zile.
2. În cazul în care Parlamentul nu se află în sesiune sau se află în imposibilitatea obiectivă de a se întruni la timp, măsurile prevăzute la alin.1 vor fi luate prin decret prezidenţial, emis la propunerea Guvernului. Decretul va fi înaintat de Guvern Parlamentului imediat ce convocarea acestuia devine posibilă, chiar dacă legislatura s-a încheiat sau dacă Parlamentul este dizolvat, în orice caz în maximum 15 zile.

3. Durata măsurilor prevăzute în par.1 şi 2 nu poate fi prelungită decât prin rezoluţie a Parlamentului, cu 15 zile de fiecare dată, Parlamentul fiind convocat chiar dacă a fost dizolvat sau dacă legislatura s-a încheiat.
4. Măsurile prevăzute mai sus devin caduce imediat ce termenul prevăzut expiră, dacă durata nu este prelungită prin rezoluţie a Parlamentului şi în situaţia când starea de asediu ia sfârşit.
5. De la intrarea în vigoare a măsurilor prevăzute mai sus, Preşedintele poate, la propunerea Guvernului, să legifereze în scopul soluţionării problemelor urgente sau pentru a restabili cât mai repede posibil funcţionarea instituţiilor constituţionale. Aceste acte sunt înaintate Parlamentului spre ratificare în termen de 15 zile de la edictarea lor sau de la convocarea Parlamentului în sesiune; dacă nu sunt ratificate, actele devin caduce. Legea privind starea de asediu nu poate fi modificată în timpul aplicării dispoziţiilor sale.

6. Rezoluţiile Parlamentului prevăzute la par.2 şi 3 sunt adoptate cu majoritatea voturilor tuturor deputaţilor, iar rezoluţiile de la par.1 necesită majoritatea a 3/5 voturi din totalul deputaţilor. Parlamentul se pronunţă într-o singură şedinţă.
7. Pe toată durata aplicării măsurilor de stare de necesitate prevăzute în prezentul articol, dispoziţiile art.61 şi 62 din Constituţie rămân în vigoare, chiar dacă Parlamentul a fost dizolvat sau legislatura s-a încheiat.
IRLANDA

Art.13 4. Preşedintele ţării este comandantul suprem al forţelor armate. 5. Exercitarea acestei funcţii este reglementată prin lege specială. Preşedintele numeşte ofiţerii armatei.

ITALIA

Art.11 – Italia respinge războiul ca instrument al agresiunii împotriva libertăţii altor popoare şi ca mijloc de soluţionare a diferendelor internaţionale. Italia este de acord, în condiţii de egalitate cu alte state, la limitări ale suveranităţii, ce ar putea fi necesare unei ordini mondiale care să asigure pacea şi justiţia între naţiuni. Italia promovează şi încurajează organizaţiile internaţionale care promovează aceste principii.
Art.87 – Preşedintele ţării este comandantul suprem al forţelor armate,  prezidează Consiliul Suprem de Apărare, înfiinţat prin lege, şi declară starea de război, în urma deciziei Parlamentului.
LETONIA

Art.42 – Preşedintele statului este conducătorul forţelor armate. Pe timp de război, el va numi un comandant suprem al forţelor armate.

Art.43 – Preşedintele declară starea de război, în urma deciziei Parlamentului.

Art.44 -  Preşedintele are dreptul de a lua orice măsuri care sunt necesare apărării militare a ţării, dacă alt stat declară război Letoniei sau dacă graniţele ţării sunt atacate. În acelaşi timp, Preşedintele va convoca imediat Parlamentul, acesta urmând să decidă asupra declarării stării de război şi începerii ostilităţilor.

Lituania

Art.84 - Preşedintele, cu acordul Parlamentului, numeşte sau demite Comandantul Forţelor Armate şi şeful Serviciilor Secrete. Preşedintele conferă cele mai înalte ranguri militare. În cazul unui atac armat care ameninţă suveranitatea şi integritatea teritorialăa statului, Preşedintele decide instaurarea legii marţiale sau mobilizarea armatei şi le prezintă în prima şedinţă a Parlamentului pentru a fi aprobate. Preşedintele declară starea de urgenţă, în conformitate cu prevederile legale şi în condiţiile stabilite de lege şi o prezintă spre aprobare Parlamentului.

Art.137 - Pe teritoriul Republicii Lituania nu pot exista baze militare străine şi arme de distrugere în masă.

Art.140 - Deciziile privitoare la apărarea naţională sunt luate în Consiliul de Stat pentru Apărare. Acesta este format din Preşedintele Republicii, primul ministru, preşedintele Parlamentului, ministrul Apărării Naţionale şi Comandantul Forţelor Armate. Şedinţele Consiliului sunt conduse de către Preşedintele Republicii. Procedura de formare şi atribuţiile acestuia sunt stabilite prin lege. Preşedintele Republicii este Comandantul suprem al Forţelor Armate. Guvernul, prin ministrul Apărării Naţionale şi prin Comandantul Forţelor Armate, răspunde în faţa Parlamentului în ceea ce priveşte comanda şi administrarea Forţelor Armate. Ministrul Apărării nu poate fi ofiţer activ.

Art.142 - Parlamentul decide instaurarea legii marţiale, mobilizarea sau demobilizarea armatei, acţiunile  armatei în cazul necesităţii de apărare a teritoriului sau de participare la acţiuni militare ale organizaţiilor internaţionale la care Lituania a aderat.

Art.144 - În cazul în care apare o ameninţare pentru sistemul constituţional sau pacea socială, Parlamentul poate declara starea de urgenţă, pe întreg teritoriul sau parţial, pentru o perioadă de maxim 6 luni. În cazurile de urgenţă apărute în perioada vacanţei parlamentare, Preşedintele Republicii poate adopta o decizie în materie şi convoacă în acelaşi timp o sesiune extraordinară a Parlamentului. Parlamentul poate aproba sau respinge  decizia Preşedintelui Republicii.

Luxemburg

Art.37, alin.6 - Marele Duce de Luxemburg este comandantul forţelor armate; el declară război şi decide încetarea ostilităţilor dar numai cu autorizarea Parlamentului, în condiţiile prevăzute de art.114, alin.5.

Art.114, alin.5 - Într-un astfel de caz, Parlamentul nu poate vota decât dacă 3/4 din membrii lui sunt prezenţi şi niciun amendament nu poate fi adoptat dacă nu este susţinut de cel puţin două treimi din voturi.

Art.96 - Toate aspectele legate de forţele armate sunt reglementate prin lege.

Art.97 - Organizarea şi competenţele forţelor responsabile cu ordinea publică (jandarmeria) sunt stabilite prin lege.

Art.98 - În cazuri excepţionale se poate înfiinţa şi Garda Civilă, iar structura şi competenţele acesteia sunt reglementate prin lege.

Polonia

Art.26 - Forţele Armate ale Republicii Poloneze protejează independenţa şi integritatea teritorială a statului şi asigură securitatea şi inviolabilitatea frontierelor sale. Forţele Armate sunt neutre din punct de vedere politic, iar activitatea lor este supusă controlului civil şi democratic.

Art.134 - Preşedintele Republicii este Comandantul Suprem al Forţelor Armate. În timp de pace Preşedintele Republicii işi exercită funcţia de Comandant Suprem prin intermediul Ministrului Apărării. Preşedintele Republicii numeşte, pentru o perioadă determinată, şeful Statului Major General, şeful Statului Major al Trupelor de Uscat, şeful Statului Major al Forţelor Aeriene, precum şi pe cel al Forţelor Navale. Durata mandatului acestora, procedura şi termenii de demitere a lor înainte de termen  trebuie să fie specificate în statut. Pe timp de război, Preşedintele numeşte şeful Statului Major General la solicitarea primului ministru. La propunerea ministrului Apărării Naţionale, Preşedintele conferă grade militare în concordanţă cu statutul militarilor. Autoritatea Preşedintelui Republicii în exercitarea funcţiei de Comandant Suprem al Forţelor Armate este reglementată în lege.
Portugalia

Art.273 - Statul are obligaţia de a asigura apărarea naţiunii. Obiectivele apărării naţionale sunt: garantarea independenţei, integritatea teritorială, libertatea şi securitatea populaţiei în faţa oricărei agresiuni sau ameninţări externe, respectând în acelaşi timp ordinea constituţională, instituţiile fundamentale ale democraţiei şi acordurile internaţionale.

Art.274 - Consiliul Suprem de Apărare este prezidat de Preşedintele Republicii, componenţa acestuia este stabilită prin lege, iar membrii lui sunt aleşi de către Parlament. Consiliul Suprem de Apărare este organul consultativ specific pentru problemele referitoare la apărarea naţională, precum şi a celor legate de organizarea şi funcţionarea Forţelor Armate. Acesta poate să aibă şi responsabilităţi administrative dacă îi sunt conferite prin lege.  

Art.275 - Forţele Armate asigură apărarea militară a Republicii. Forţele Armate sunt compuse exclusiv din cetăţeni portughezi şi trebuie să aibă o structură organizatorică unitară pe întreg teritoriul portughez. Forţele Armate trebuie să se supună instituţiilor care exercită puterea suverană în conformitate cu prevederile constituţionale şi legale. Membrii Forţelor Armate nu trebuie să abuzeze de uniforma, armele şi poziţia lor pentru a interveni în viaţa politică. În condiţiile prevăzute de lege, Forţele Armate vor fi însărcinate cu îndeplinirea angajamentelor militare ale statului portughez, luând parte la misiuni umanitare şi de pace desfăşurate de organizaţiile internaţionale la care Portugalia a aderat. În condiţiile prevăzute de lege, Forţele Armate pot fi însărcinate cu cooperarea în misiuni de protecţie civilă, sarcina acestora fiind satisfacerea nevoilor de bază şi îmbunătăţirea calităţii vieţii oamenilor. Legile care reglementează starea de asediu şi starea de urgenţă precizează modul în care forţele armate acţionează în astfel de cazuri.

Slovacia

Art.102 - Preşedintele este Comandantul Suprem al Forţelor Armate. Preşedintele declară starea de război în baza unei decizii a Consiliului Naţional al Republicii, în cazul în care Slovacia este atacată sau ca urmare a angajamentelor care decurg din tratatele internaţionale cu privire la apărarea comună în caz de agresiune şi tot preşedintele încheie acordurile de pace. La cererea Guvernului, poate dispune mobilizarea Forţelor Armate, declararea stării de război sau a legii marţiale, precum şi încetarea acestora.

Art.119 - Guvernul decide declararea stării de război, mobilizarea forţelor armate, instaurarea legii marţiale, precum şi încetarea acestora. Guvernul decide trimiterea Forţelor Armate în afara teritoriului ţării, în sensul participării la acţiuni umanitare, manevre militare, misiuni de observare a  păcii, îşi dă acordul cu privire la prezenţa Forţelor Armate străine pe teritoriul Slovaciei sau la traversarea teritoriului naţional de către Forţele Armate ale altor ţări. Guvernul, numai cu notificarea imediată a Consiliului Naţional al Republicii Slovace, poate trimite Forţele Armate Slovace în afara teritoriului naţional, pe o perioadă de maximum 60 de zile.

Slovenia

Art.102 - Preşedintele Republicii Slovenia este Comandantul Suprem al Forţelor Armate.

Art.108 - În cazul în care Parlamentul nu poate fi convocat şi nu-şi poate exercita atribuţiile din cauza stării de urgenţă, la propunerea Guvernului, Preşedintele Republicii poate emite decrete cu putere de lege.

Spania

Secţiunea 8 - Misiunea Forţelor Armate este de a apăra suveranitatea, independenţa, integritatea teritorială şi ordinea constituţională. Structura Forţelor Armate se stabileşte prin lege organică, în conformitate cu prevederile constituţionale.

Secţiunea 62 - Regele Spaniei este Comandantul Suprem al Forţelor Armate.

Secţiunea 97 - Guvernul coordonează politica internă şi externă, administraţia civilă şi militară, precum şi politica de apărare a statului.

Secţiunea 104 - Forţele de Securitate sunt coordonate de către Guvern, iar misiunea lor este de a proteja libera exercitare a drepturilor şi libertăţilor cetăţeneşti, precum şi garantarea securităţii acestora. 

Suedia

Capitolul 13 

Art.1 - În cazul în care ţara este în război sau în pericol de război, Guvernul sau Preşedintele Parlamentului convoacă o şedinţă extraordinară a Parlamentului, dacă acesta este în vacanţă. Cel care emite ordinul de convocare decide dacă şedinţa se desfăşoară în Stockholm sau în altă locaţie.

Art.2 - În cazul în care ţara este în război sau expusă la pericolul iminent de război şi Parlamentul nu-şi poate exercita atribuţiile, din rândul membrilor acestuia se poate numi o Delegaţie de Război, care preia atribuţiuniile Parlamentului. Ordinul de numire a Delegaţiei de Război este dat de Consiliul Consultativ pentru Afaceri Externe, în conformitate cu dispoziiţiile stabilite în legea de funcţionare a Parlamentului. Dacă este posibil, primul-ministru este consultat în prealabil. În cazul în care condiţiile de război împiedică întrunirea Consiliului Consultativ pentru Afaceri Externe, Guvernul emite ordinul de înfiinţare a Delegaţiei de Război. Dacă este vorba despre un pericol iminent de război, ordinul de înfiinţare al Delegaţiei va fi emis în comun de către de Consiliul Consultativ pentru Afaceri Externe şi primul ministru, dar numai cu condiţia ca cel puţin 6 membri ai consiliului şi primul ministru să aibă aceeaşi poziţie. Delegaţia de Război şi Guvernul pot decide împreună sau separat data la care Parlamentul poate să-şi reia funcţiile. În cazul în care, din cauza stării de război, Guvernul nu-şi poate îndeplini atribuţiunile, Parlamentul poate decide formarea unui nou Guvern şi poate stabili şi metodele de lucru ale acestuia.

Art.5 - În cazul în care, din cauza stării de război, nici Parlamentul şi nici Delegaţia de Război nu-şi pot îndeplinii atribuţiile, Guvernul îşi asumă atribuţiile celor două instituţii pentru a pune capăt situaţiei şi a proteja populaţia. Guvernul nu poate adopta, modifica sau abroga legea de funcţionare a Parlamentului sau orice lege cu privire la alegerile parlamentare.

Ungaria

Art.9 - Preşedintele Republicii este Comandantul Suprem al Forţelor Armate.

Art.45 - Misiunea Forţelor Armate ale Republicii Ungaria este de a apăra independenţa Ungariei, integritatea graniţelor teritoriale, onorarea obligaţiilor care decurg din acordurile internaţionale pe care Ungaria le-a semnat, participarea la activităţi umanitare în conformitate cu normele de drept internaţional. Membrii Forţelor Armate nu trebuie să fie afiliaţi niciunui partid politic şi nici nu au voie să se angajeze într-o activitate politică.

Art.46 - Funcţionarea şi organizarea Poliţiei intră în atribuţiile Guvernului. Funcţionarea şi organizarea Serviciilor Secrete intră în atribuţiile Guvernului. Membrii Poliţiei şi ai Serviciilor Secrete nu trebuie să fie afiliaţi unui partid politic şi nici nu au voie să se angajeze într-o activitate politică.

Art.47 - Guvernul decide cu privire la orice participare militară a Forţelor Armate în afara graniţelor Ungariei, precum şi în cazul unor manevre militare executate de armate străine pe teritoriul Ungariei. Cu o majoritate de două treimi din voturile membrilor săi, Parlamentul decide participarea militară a Forţelor Armate în afara graniţelor Ungariei, precum şi în cazul unor manevre militare executate de armate străine pe teritoriul Ungariei, cu excepţia cazului când este vorba de operaţiuni executate sub egida N.A.T.O. sau U.E. unde Guvernul decide. În astfel de cazuri, Guvernul raportează imediat Parlamentului şi-l notifică pe Preşedintele Republicii cu privire la hotărârile luate în această cauză.

Art.48 - Parlamentul :

· declară starea de criză naţională, iar în cazul unei stări de război organizează Consiliul Naţional de Apărare;
· declară starea de urgenţă;
· pentru a putea declara starea de urgenţă sau încetarea ei, este nevoie de două treimi din voturile membrilor săi;
· Preşedintele Republicii are dreptul să declare starea de război sau de urgenţă, formează Consiliul Naţional de Apărare doar în cazul în care Parlamentul este în imposibilitatea să ia astfel de decizii;
· incapacitatea Parlamentului de a lua aceste decizii trebuie declarată în unanimitate de către Preşedintele Parlamentului, primul-ministru şi Preşedintele Curţii Constituţionale.

Art.49 - Preşedintele Republicii este şi Preşedintele Consiliului Naţional de Apărare, iar acesta este format din Preşedintele Parlamentului, liderii grupurilor parlamentare, membrii Guvernului şi şeful Statului Major al Armatei.

STATELE UNITE ALE AMERICII

Art.1, Secţiunea 8 – Congresul este împuternicit să stabilească şi să colecteze taxele, impozitele şi accizele (...), precum şi să asigure apărarea comună şi bunăstarea generală a Statelor Unite. (...) Congresul declară război şi stabileşte norme privind capturile pe uscat şi navale; mobilizează şi sprijină forţele armate; organizează şi întreţine Marina militară; stabileşte norme de acţiune pentru Guvern şi regulamentele de organizare şi funcţionare a forţelor de uscat şi navale.
Art.2, Secţiunea 2 – Preşedintele este comandantul suprem al forţelor armate şi navale ale SUA, precum şi al poliţiei în anumite state.

Art.4, Secţiunea 4 – Statele Unite garantează fiecărui stat din această uniune forma de guvernământ republicană, protejează fiecare stat de orice invazie străină şi garantează respectarea ordinii legale.

Amendamentul III (1791) – Niciun soldat, pe timp de pace sau de război, nu poate încartiruit forţat, fără acordul proprietarului, ci numai în modurile prevăzute de lege.

